上後溪劉閣學
作者：程公許
朝代：宋

paragraphs: 如來藏有大經卷，無古無今無成壞。
卷之可納一毫端，舒之彌綸於法界。
衆生與佛同受持，謂有定法便虛假。
祇園食飽洗鉢坐，何曾有意一場話。
空生强起鑿太虛，立字安名爲般若。
三十二相不可著，况有卵胎并濕化。
要知人與法俱空，何須到岸筏方舍。
雙林大士更周遮，來對蕭翁閒拍報。
至今唱頌四十九，同此經傳四天下。
稽首後溪老尊宿，第一義諦最深解。
以宿誓願悲濟心，具堅固力清浄戒。
父子孫曾一道場，良窳精粗大爐冶。
綵衣堂上春融融，後先十日𣂏壽斝。
耆齡天爲開九袠，後學心知宗大雅。
吾親千里意勤劬，授我軸書字端楷。
金銀絢爛滿雲藍，是不誑語真語者。
鬼神祕護知幾年，持以壽翁翁勿詫。
願翁覺性日圓明，願翁眉壽備純嘏。
如金剛體不可壞，以大方便福朝野。
亦願吾親壽似翁，歲歲持觴拜堂下。